Vyf lekker- leesboeke vir die jongspan - Skoleondersteuningsentrum
Vyf lekker- leesboeke vir die jongspan
Die grendeltyd plaas baie druk op gesinne en die kinders raak gou verveeld en daar is reënerige dae waartydens vermaak binnenshuis moet plaasvind. Gelukkig is daar nou 'n groot aantal boeke aanlyn beskikbaar wat jy maklik op Lapa se gratis e-leser kan lees.
Om dinge vir ouers makliker te maak, het die Skoleondersteuningsentrum (SOS) 'n lys van die beste leesboeke vir kinders saamgestel.
Tom en Trevor se nuwe juffrou is amper te goed om waar te wees. Haar naam is juffrou Zaan van Graan. En almal sê sy word NOOIT OOIT kwaad nie. Maar Tom en Trevor hou van poetse bak. Daarom begin hulle dadelik planne maak. Planne om die nuwe juffrou WOEDEND te maak!
In hierdie splinternuwe skaterlagstorie uit die pen van Jaco Jacobs vind die twee grootste poetsbakkers in die skool uit waarom dit NIE 'n goeie idee is om met 'n juffrou soos juffrou Zaan skoor te soek nie. Jy mag dalk net die een wees wat spaghetti tussen jou tone kry …
Sanri Steyn: Die rustelose mummie
Sanri Steyn droom daarvan om eendag 'n joernalis te word. En nie sommer enige joernalis nie. Haar naam sal op almal se lippe wees … Superjoernalis Sanri Steyn.
Die aweregse humor, lekker grillerige temas en fantastiese illustrasies in hierdie leesboeke sal seuns en meisies vasgenael hou!
Luan se vakansieplanne is in hulle peetjie. In plaas daarvan dat hy by die huis gaan rondsit, PlayStation speel en saam met sy pelle kuier, moet hy Karoo toe gaan. Saam met sy eksentrieke fotograaf-ouma wat 'n fotoboek oor windpompe wil publiseer. Dit is sy straf omdat hy en sy vriende een aand iets aangevang het wat hulle in groot moeilikheid laat beland het.
Op pad deur die Karoo ontmoet hy vir Lana, wie se pa al die pad van Bloemfontein na Kaapstad met sy fiets ry om geld vir kankernavorsing in te samel. Lana wat nie vleis eet nie, mal is oor boeke en hom (sonder dat sy dit weet) oortuig om 'n skaap te steel.
Hierdie is een van daardie humoristiese, hartroerende leesboeke uit die pen van Jaco Jacobs sal jou anders laat kyk na die dinge wat die lewe die moeite werd maak.
Terwyl haar ouers oorsee werk, bly Niekie in haar matriekjaar op haar eie in 'n woonstel in die stad. Kort nadat sy en haar kêrel, Zack, baklei het, verdwyn Niekie spoorloos. Die polisie is nie dadelik agterdogtig nie – Niekie het immers ietwat van 'n losbol-kunstenaarstemperament en het al voorheen uit die bloute saam met haar kunstenaars-oom die pad gevat om te gaan skilder.
Intussen word Niekie in 'n vreemde bed wakker met kneusplekke aan haar gesig en kabelbinders wat in haar polse en enkels insny. Sy weet haar ontvoerder is van plan om haar dood te maak. Terwyl die uurglas vir Niekie leegloop, probeer haar kêrel, Zack, die raaisel van haar ontvoering oplos.
Skrywers Nerine Ahlers & Alet Steenkamp
Will het 'n pistool. En hy klim in die hysbak op die sewende vloer om sy broer se moordenaar te gaan soek. Die hele pad ondertoe, terwyl die hysbak op elke vloer stilhou, klim verskillende mense wat iets met die geweld in sy buurt te doen het op die hysbak. Elkeen van hulle vertel vir Will dele van 'n groter storie as die een wat hy dink hy ken.
Skrywer: Jason Reynolds (Nathan Trantraal is die vertaler)
Oorspronklike titel: Long Way Down
Vir nog opwindende leesboeke besoek www.lapa.co.za. Hier kan jy verskeie boeke aanlyn koop, sonder dat jy jou neus by die huis uitsteek.